ઈન્તેઝાર કરનારની એક જવાબદારી ઈમામે અસ્ર (અ.સ.)થી સંપર્ક રાખવો છે. સંપર્કથી મુરાદ ઈમામ (અ.સ.) સાથે ઉઠવું, બેસવું નથી. ગયબતના ઝમાનામાં સંપર્કનો એક ભાવાર્થ ઈમામ (અ.સ.)ના મકસદોની પૂર્ણતાના રસ્તામાં એક ડગલું ભરવું છે. અમ્ર બિલ મઅરુફ અને નહ્ય અનિલ મુન્કર પણ તેનો હિસ્સો છે. આ ગયબતના ઝમાનામાં તેની એક મહત્વની બાબત ઝમાનાના મરજાઅ સાથે સંપર્ક રાખવો છે અને તેમની વાતો ઉપર અમલ કરવો, તેમજ તેમના હુકમોનું અનુસરણ કરવું છે. ખાસ કરીને આ ઝમાનામાં કે જેમાં લોકોને વિવિધ પ્રકારે અને અલગ અલગ અંદાજથી મરજઈય્યતથી દુર કરવાની કોશિશો કરવામાં આવી રહી છે. આ સંપર્કનું એક બીજું માધ્યમ એવા લોકોની તરબીયત કરવી છે કે જેઓ હઝરત વલી એ અસ્ર (અ.સ.)ના ખિદમતગુઝારોમાં અને તેમના સિપાહીઓમાં શામેલ થઈ શકે. અર્થાત જ્યારે ઈમામ (અ.સ.)નો ઝુહુર થાય ત્યારે તેમને લોકોને શોધવાની જરુર ન પડે, બલ્કે લોકો પહેલાથી જ આમાદા અને તૈયાર હોય.